Laaste verdagte in sertifikaat-bedrogspul gevonnis | Maroela Media
Die laaste verdagte wat betrokke was by 'n sindikaat wat bedrieglike padwaardigheidsertifikate geregistreer en uitgereik het, is Maandag in die streekshof in Bellville in die Wes-Kaap gevonnis.
Thembile Diyamane Daphula (51), 'n voormalige kassier by die eMthanjeni- plaaslike munisipaliteit in die Noord-Kaap, is tot ses jaar tronkstraf gevonnis nadat hy skuldig bevind is op aanklagte van bedrog en korrupsie.
Zinzi Hani, woordvoerder van die Valke, sê Daphula se skuldigbevinding volg op 'n uitgebreide ondersoek deur lede van die Wes-Kaapse eenheid vir ernstige korrupsie-ondersoeke na die bedrogsindikaat wat in De Aar in die Noord-Kaap en Port Elizabeth in die Oos-Kaap bedrywig was.
In 2016 het lede van die Valke gelyktydig op persele in Adam Tasweg in Belhar, asook in Strandloperstraat in Mitchells Plain in Kaapstad toegeslaan en beslag gelê op R3,8 miljoen kontant, twee voertuie, dokumente en 'n hele klomp ID's. Die items is in die besit van Elton Bernard Abrahams (37) en sy vriendin, Bronwyn Davids (33), gevind.
"Abrahams is in hegtenis geneem nadat daar bevind is dat hy die verkoopspersoon was wat voertuie geregistreer en gelisensieer het, asook polisieklarings teen 'n vasgestelde bedrag gereël het," sê Hani.
Die geld waarop beslag gelê is, is aan die staat verbeur.
Thembile Diyamane Daphula (Foto: Valke)
Nog 'n verdagte, John Julies (67), is ook in verband met die bedrogspul in hegtenis geneem.
Verdere ondersoek het die Valke daarna na Daphula gelei. Tydens 'n gesamentlike operasie deur die Valke in die Wes-Kaap, die Noord-Kaapse misdaadintelligensie-eenheid en die provinsie se honde-eenheid, is Daphula op 30 November 2016 in Nonzwakazi in De Aar opgespoor.
Hy is ook verbind met die bedrogspul, veral met betrekking tot vragmotors en busse.
In 2017 is bevind dat Davids en Laurelle Richards (39), 'n voormalige amptenaar van die provinsiale departement van vervoer in die Wes-Kaap, deel van die sindikaat was. Sy is ook in hegtenis geneem.
Die ondersoek het amptenare ook na die Korsten-voertuigtoetsstasie in Port Elizabeth gelei en Leonard Michael Spark, Hannes Adams, Ayanda April, Suemaya Kassiem en Grant George Grobler is daar in hegtenis geneem.
Spark is op 20 Februarie 2016 tot ses jaar tronkstraf gevonnis en het ingestem tot 'n beslagleggingsbevel van R60 000 wat die hof toegestaan het. April is tot 18 maande direkte gevangenisstraf gevonnis, plus vyf jaar gevangenisstraf, wat heeltemal opgeskort is.
Abrahams is in 2018 skuldig bevind op aanklagte van korrupsie en is tot 10 jaar tronkstraf gevonnis, waarvan vyf jaar opgeskort is op voorwaarde dat hy nie aan dieselfde oortreding skuldig bevind word nie.
Davids is vyf jaar tronkstraf opgelê wat vir vyf jaar opgeskort is, asook drie jaar korrektiewe toesig.
Richards is skuldig bevind en drie jaar tronkstraf opgelê, terwyl Kassiem en Grobler 'n pleitooreenkoms met die staat aangegaan het.
Laasgenoemde twee is drie jaar tronkstraf opgelê wat vir vyf jaar opgeskort is.
Dit kom daarvan.
Die klein vissies word spoedig aangekeer en tronkstraf opgelê en dis reg so maar die groot vet katte in ANC pleeg grootmaat bedrog en dit neem jare om hul opgesluit te kry. Siek regstelsel!!!